萧宅二三子赠答诗二十首 其二 石让竹
唐·卢仝

自顾拨不转，何敢当主人。竹弟有清风，可以娱嘉宾。竹弟虽让客，不敢当客恩。自惭埋没久，满面苍苔痕。石报孤竹君，此客甚高调。共我相共痴，不怕主人天下笑。我非蛱蝶儿，我非桃李枝。不要儿女扑，不要春风吹。苔藓印我面，雨露皴我皮。此故不嫌我，突兀蒙相知。此客即西归，我心徒依依。我欲随客去，累重不解飞。知弟虚心亦待客，此客何以共报之。我本泰山阿，避地到南国。主人欲移家，我亦要归北。上客幸先归，愿托归飞翼。唯将翛翛风，累路报恩德。扬州駮杂地，不辨龙?蜴。客身正乾枯，行处无膏泽。太山道不远，相庇实无力。君若随我行，必有煎茶厄。启母是诸母，三十六峰是诸父。知君家近父母家，小人安得不怀土。怜君与我金石交，君归可得共载否。小人无以报君恩，使君池亭风月古。我有水竹庄，甚近嵩之巅。是君归休处，可以终天年。虽有提携劳，不忧粮食钱。但恐主人心，疑我相钓竿。主人若知我，应喜我结得君。主人不知我，我住何求于主人。我在天地间，自是一片物。可得杠压我，使我头不出。石公说道理，句句出凡格。相知贵知心，岂恨主为客。过须归去来，旦晚上无厄。主人诚贤人，多应不相责。我生天地间，颇是往还数。已效炊爨劳，我亦不愿住。君有造化力，在君一降顾。我愿拔黄泉，轻举随君去。改邑不改井，此是井卦辞。井公莫怪惊，说我成憨痴。我纵有神力，争敢将公归。扬州恶百姓，疑我卷地皮。嵩山未必怜兰兰，兰兰已受郎君恩。不须刷帚跳踪走，只拟兰浪出其门。粉末为四体，春风为生涯。愿得纷飞去，与君为眼花。君是轻薄子，莫窥君子肠。且须看雀儿，雀儿衔尔将。凡有水竹处，我曹长先行。愿君借我一勺水，与君昼夜歌德声。虾䗫䗫，叩头莫语人闻声，扬州虾蚬忽得便。腥臊臭秽逐我行，我身化作青泥坑。